b'\n_START_ARTICLE_\nTalpinis jutiklis\n_START_PARAGRAPH_\nTalpinis jutiklis, taip pat kaip ir indukcinis, veikia generavimo principu. Ta\xc4\x8diau paprastai jis n\xc4\x97ra pastoviai su\xc5\xbeadintas._NEWLINE_Jei metalinis ar nemetalinis objektas priartinamas prie aktyvaus jutiklio pavir\xc5\xa1iaus, talpa tarp \xc4\xaf\xc5\xbeeminimo (\xc5\xbeem\xc4\x97s mas\xc4\x97s) ir aktyvaus pavir\xc5\xa1iaus did\xc4\x97ja. Jai pasiekus tam tikr\xc4\x85 lyg\xc4\xaf, prasideda virpesi\xc5\xb3 generavimas. Jautrumas paprastai gali b\xc5\xabti reguliuojamas. Virpesiai fiksuojami logine grandine. Jiems atsiradus, ima veikti persijungimo pakopa, o d\xc4\x97l to, nelygu, koks jutiklio tipas, sujungiama, nutraukiama ar perjungiama elektrin\xc4\x97 grandin\xc4\x97._NEWLINE_Jutikliui su\xc5\xbeadinti pakanka priartinti med\xc5\xbeiag\xc4\x85 prie jo aktyvaus pavir\xc5\xa1iaus. Fizinis kontaktas nereikalingas. Kuo ma\xc5\xbeesn\xc4\x97 med\xc5\xbeiagos dielektrin\xc4\x97 skvarba, tuo labiau tur\xc4\x97t\xc5\xb3 priart\xc4\x97ti stebimas objektas. Med\xc5\xbeiagos, kuri\xc5\xb3 didel\xc4\x97 dielektrin\xc4\x97 skvarba (vanduo, cementas), gali b\xc5\xabti juntamos per plonas sieneles (pvz., per apsaugin\xc4\x99 jutiklio izoliacij\xc4\x85). \xc4\xae metalus reaguoja kaip didel\xc4\x97s dielektrin\xc4\x97s skvarbos med\xc5\xbeiagas.'